b'\n_START_ARTICLE_\nZgodovinski pregled pomembnej\xc5\xa1ih lednih in sne\xc5\xbenih vzponov v Sloveniji\n_START_PARAGRAPH_\nLedno plezanje se na kraj\xc5\xa1ih odsekih v ve\xc4\x8djih stenah pojavlja \xc5\xbee prej, vendar gre pri tem za la\xc5\xbeje, prete\xc5\xbeno sne\xc5\xbene odseke._NEWLINE_Do prvih pravih, doma\xc4\x8dih lednih vzponov je bilo treba po\xc4\x8dakati do leta 1979, ko je Vanji Matijevcu, Bla\xc5\xbeu Oblaku in Ladu Vidmarju v dveh dneh uspel prvi, takrat \xc5\xa1e neke vrste tehni\xc4\x8den vzpon prek zaledenelega Luciferja v Martuljku, Janku Plevelu in Du\xc5\xa1anu Podbev\xc5\xa1ku pa prvi vzpon po prav tako vsem znanem Sinjem slapu pod \xc4\x8ce\xc5\xa1ko ko\xc4\x8do na Jezerskem._NEWLINE_Zimo kasneje 1979/80, ekstremnih vzponov \xc5\xa1e nismo mogli pri\xc4\x8dakovati, sta pa nad Kamni\xc5\xa1ko Bistrico prvi\xc4\x8d splezana Rep in Orglice in v Logarski dolini slap Palenk._NEWLINE_Zima 1980/81 pa zato \xc5\xbee prinese nekaj, \xc5\xa1e danes zelo izstopajo\xc4\x8dih vzponov. Brata Pavel in Peter Podgornik uspe\xc5\xa1no orjeta ledino na Primorskem koncu in njuna najve\xc4\x8dja dose\xc5\xbeka sta vsekakor izjemni Beli Trak v Vr\xc5\xa1acu in Zeleni slapovi v Lo\xc5\xa1ki steni; prava kanadska tura. Zahteven slap Peri\xc4\x8dnik je po prvih dveh vzponih (Rok Kova\xc4\x8d, Lidija Painkiher, Andrej \xc5\xa0kafar ter Bor \xc5\xa0trancar, Tone Pal\xc4\x8di\xc4\x8d) ponovno uspe\xc5\xa1no preplezan \xc5\xa1ele \xc4\x8dez dvanajst let! Kova\xc4\x8d in Painkiberjeva dodata poleg cele vrste zahtevnih \xc5\xa1e vzpon po divje nevarni Pera\xc4\x8dici v Bohinjski dolini, ki pa v zadnjih letih na \xc5\xbealost ne zamrzuje ve\xc4\x8d ugodno. V Turski gori preplezata v istem \xc4\x8dasu Marjan Kregar in Bojan Pollak zanimiv kombiniran Turski slap. Opravljen je tudi eden te\xc5\xbejih vzponov na ju\xc5\xbeni strani Kumni\xc5\xa1kih alp, direkten vzpon po Sve\xc4\x8di, v osrednjo grapo zahodne stene Brane, ki ga opravita Zoran Radeti\xc4\x8d in Janez Marin\xc4\x8di\xc4\x8d. Fran\xc4\x8dek Knez z razli\xc4\x8dnimi soplezalci prepleza nekaj najbolj znanih slapov v Logarski dolini in tudi najte\xc5\xbejega med njimi, veli\xc4\x8dastno previsno \xc4\x8ca\xc5\xa1o. Prvi vzpon do\xc4\x8daka tudi nekaj znanih slapov v Tamarju ter veliki Ledinski slap (Peter Marki\xc4\x8d, Andrej \xc5\xa0tremfelj, Nejc Zaplotnik) in klasi\xc4\x8dna Vikijeva sve\xc4\x8da._NEWLINE_V zimi 1981/82 ni prav vehko novosti, izstopata le dva velika vzpona. Vrnitev v Trentarskem Ozebniku preplezata brata Podgornik skupaj z Milanom Velikonjo in Du\xc5\xa1anom Rijavcem. Slednja dva pa uspeta \xc5\xa1e v eni novi smeri - Ka\xc4\x8dja slina v Lo\xc5\xa1ki steni._NEWLINE_Sezona 1982/83 prinese celo vrsto novosti. Spet ne toliko v slapovih, kot v izrednih lednih smereh, preplezanih v izjemnih razmerah. Rok Kova\xc4\x8d spleza po napi\xc4\x8dnem snegu, nalepljenem \xc4\x8dez skale, fantasti\xc4\x8dno direktno smer v vzhodni steni Brane. Janez Jegli\xc4\x8d in Silvo Karo opravita 1 zimsko ponovitev smeri JLA v \xc5\xa0itah, s Fran\xc4\x8dkom Knezom in Lidijo Painkiherjevo pa \xc5\xa1e 1 zimsko ponovitev \xc5\xa0losarske v Triglavu. Odli\xc4\x8dne sne\xc5\xbeno - ledne razmere so pripomogle, da je \xc5\xa1lo v obeh primerih skoraj v celoti za ledna vzpona, kakr\xc5\xa1nih pri nas do takrat \xc5\xa1e nismo poznali. Knez doda v navezi z Lojzom Cajzkom \xc5\xa1e en odli\xc4\x8den vzpon, 1 ZP Direktne na \xc4\x8crni graben, prav tako v Triglavu. Vendar se vzpon za Cajzka pri povratku kon\xc4\x8da tragi\xc4\x8dno. Se isto zimo jo v ve\xc4\x8d dneh uspe ponoviti trem \xc4\x8de\xc5\xa1kim plezalcem. Prav vsaka naskdnja zima prinese kak\xc5\xa1en lep, nov slap, \xc4\x8deprav je opazno, da se \xc5\xa1tevilo, zlasti te\xc5\xbejih novih vzponov \xc4\x8dedalje bolj zmanj\xc5\xa1uje._NEWLINE_Februarja 1985 ponovita \xc4\x8de\xc5\xa1ka plezalca Bohuslav Mrozek in Ivan Ullsperger Knezovo smer izpred dveh let in jo nad \xc4\x8crnim grabnom podalj\xc5\xa1ata do vrha triglavske stene. Celoto poimenujeta Sanjski ozebnik. To je brez dvoma ena najve\xc4\x8djih zimskih smeri pri nas. Tudi najvi\xc5\xa1ji slovenski slap \xc4\x8cedca do\xc4\x8daka v istem letu, po ve\xc4\x8d poizkusih drzen solo vzpon Jo\xc5\xbeefa Pov\xc5\xa1narja. Od takrat je to ena najbolj divjih, gotovo pa \xc5\xa1e vedno ena najzahtevnej\xc5\xa1ih lednih plezarij pri nas._NEWLINE_Marca 1986 je (s pomo\xc4\x8djo tehnike) preplezan Kacempoh, mogo\xc4\x8dna previsna ledena sve\xc4\x8da v dolini Ma\xc4\x8djega potoka; (Slavc Sveti\xc4\x8di\xc4\x8d, Vojko Pajntar). Decembra 1987 so nad dolino Mo\xc5\xbenice splezane Bele Sanje, po dalj\xc5\xa1em \xc4\x8dasu spet ena ve\xc4\x8dja sne\xc5\xbena-kombinirana smer; (Bojan Po\xc4\x8dkar, Bojan Pograjc, Nejc \xc5\xa0kof)._NEWLINE_Do naslednjega izstopajo\xc4\x8dega vzpona pa je potrebno po\xc4\x8dakati vse do sezone 1989/90, ko uspeta Peter Podgornik in Simon Bizjak v te\xc5\xbekih razmerah preplezati zahtevni Levi krak Zapoto\xc5\xa1kega slapu v Zadnji Trenti._NEWLINE_Dobra zima 1990/91 mine v znamenju prosto stoje\xc4\x8de Lambade, velike nevarne sve\xc4\x8de pod Prisojnikom, kjer po \xc5\xa1tevilnih ogledih opravi izreden solo vzpon Matja\xc5\xbe Ravhekar, in Ledenke (med \xc5\xa0tajersko Rinko in Kri\xc5\xbeem) verjetno na\xc5\xa1e najzahtevnej\xc5\xa1e ledne-kombinirane smri, ki jo zmore Fran\xc4\x8dek Knez v navezi z \xc5\xbeeno Andrejo ter Jocom Razpotnikom in Francijem Horvatom._NEWLINE_V za\xc4\x8detku leta 1993 se Sveti\xc4\x8di\xc4\x8du v navezi z Silvijem \xc4\x8cernilogarjem kon\xc4\x8dno posre\xc4\x8di preplezati, dolgo ogledovano Boko, enega na\xc5\xa1ih najmogo\xc4\x8dnejsih, gotovo pa tudi najbolj vodnatih slapov pri nas. Ista zima prinese nato \xc5\xa1e odkritje slapu pod Bavhom in tudi prvi vzpon \xc4\x8dezenj, ki uspe Jo\xc5\xbeetu Makucu in Dragu Obidu, poimenovala sta ga Psihoanaliza, kon\xc4\x8da pa se s solo 1 ponovitve Ledenke, ki jo opravi Janko Opre\xc5\xa1nik._NEWLINE_Leto 1994 se za\xc4\x8dne z Malim koritni\xc5\xa1kim medvedom, moderno sne\xc5\xbeno smerjo velikih te\xc5\xbeav v Lo\xc5\xa1ki steni; (Toma\xc5\xbe Humar, Miha Kajzelj, Grega Kresal), nadaljuje pa z dvema vzponoma po delno previsnem Desnem kraku \xc4\x8cedce in s Psihoterapijo pod Bavhom, ki terja podobno kot Ledenka nekaj zupletenih kombiniranih manevrov.'